Tesla lukker prestigebutik i København

Der er ikke længere nogen Tesla-butik i Bredgade ved Kongens Nytorv i København. Som en del af en ny strategi har bilproducenten flyttet sine udstillingslokaler til et industrikvarter i Hillerød. Samtidig vil det amerikanske bilmærke åbne et servicecenter yderligere i Jylland – det kommer til at ligge i Vejle.

Dermed bryder Tesla med den tidligere strategi, at deres udstillingslokaler skulle placeres på eftertragtede adresser, sammen med luksusmærker.

I Hillerød har selskabet overtaget en tidligere Opel-forretning, skriver FDM. Det har den fordel, at bilerne kan serviceres samme sted, som butikken ligger, ligesom prøvekørsler bliver nemmere.

Ud over de nye afdelinger i Hillerød og Vejle har Tesla servicecentre på Amager og i et erhvervsområde i Aarhus. Desuden har firmaet seks danske servicevogne, der ifølge FDM tager sig af knapt 40 procent af serviceopgaverne.

Tesla lukker prestigebutik i København